CELEX: 32011D0287
Language: mt
Date: 2011-05-13 00:00:00
Title: 2011/287/UE: Deċiżjoni tal-Kunsill tat- 13 ta’ Mejju 2011 li tistabbilixxi l-pożizzjoni li għandha tittieħed mill-Unjoni Ewropea fi ħdan il-Kunsill Ġenerali tal-Organizzazzjoni Dinjija tal-Kummerċ dwar l-adeżjoni tar-Repubblika tal-Vanuatu mal-Organizzazzjoni Dinjija tal-Kummerċ

19.5.2011   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 132/14
            
         DEĊIŻJONI TAL-KUNSILL
   tat-13 ta’ Mejju 2011
   li tistabbilixxi l-pożizzjoni li għandha tittieħed mill-Unjoni Ewropea fi ħdan il-Kunsill Ġenerali tal-Organizzazzjoni Dinjija tal-Kummerċ dwar l-adeżjoni tar-Repubblika tal-Vanuatu mal-Organizzazzjoni Dinjija tal-Kummerċ
   (2011/287/UE)
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikoli 91, 100(2) u 207, flimkien mal-Artikolu 218(9) tiegħu,
   Wara li kkunsidra l-proposta mill-Kummissjoni Ewropea,
   Billi:
   
               (1)
            
            
               Fis-7 ta’ Lulju 1995 il-Gvern tar-Repubblika tal-Vanuatu applika għall-adeżjoni mal-Ftehim li jistabbilixxi l-Organizzazzjoni Dinjija tal-Kummerċ (WTO), b’konformità mal-Artikolu XII ta’ dak il-Ftehim.
            
         
               (2)
            
            
               Twaqqaf, fil-11 ta’ Lulju 1995, Grupp ta’ Ħidma dwar l-adeżjoni tal-Vanuatu sabiex jilħaq ftehim dwar it-termini ta’ adeżjoni aċċettabbli għar-Repubblika tal-Vanuatu u għall-Membri kollha tad-WTO.
            
         
               (3)
            
            
               Il-Kummissjoni, f’isem l-Unjoni, nnegozjat sensiela komprensiva ta’ impenji għall-ftuħ tas-suq min-naħa tar-Repubblika tal-Vanuatu li huma ta’ importanza partikolari għall-Unjoni.
            
         
               (4)
            
            
               Dawn l-impenji huma issa inkorporati fil-Protokoll ta’ Adeżjoni tar-Repubblika tal-Vanuatu fid-WTO.
            
         
               (5)
            
            
               L-adeżjoni mad-WTO hija mistennija tagħti kontribut pożittiv u dejjiemi għall-proċess ta’ riforma ekonomika u għall-iżvilupp sostenibbli fir-Repubblika tal-Vanuatu.
            
         
               (6)
            
            
               Il-Protokoll ta’ Adeżjoni għandu għalhekk jiġi approvat.
            
         
               (7)
            
            
               L-Artikolu XII tal-Ftehim li jistabbilixxi d-WTO jistipula li fir-rigward tat-termini tal-adeżjoni għandu jkun hemm qbil dwarhom bejn il-Membru tal-adeżjoni u d-WTO, u li l-Konferenza Ministerjali tad-WTO tapprova t-termini ta’ adeżjoni min-naħa tad-WTO. L-Artikolu IV.2 tal-Ftehim li jistabbilixxi d-WTO jistipula li fl-intervalli bejn il-laqgħat tal-Konferenza Ministerjali, il-funzjonijiet tagħha għandhom isiru mill-Kunsill Ġenerali.
            
         
               (8)
            
            
               Għalhekk, jeħtieġ li tiġi stabbilita l-pożizzjoni li trid tittieħed mill-Unjoni Ewropea fi ħdan il-Kunsill Ġenerali,
            
         ADOTTA DIN ID-DEĊIŻJONI:
   Artikolu 1
   Il-pożizzjoni li trid tittieħed mill-Unjoni Ewropea fi ħdan il-Kunsill Ġenerali tad-WTO dwar l-adeżjoni tar-Repubblika tal-Vanuatu mad-WTO, hija li tapprova l-adeżjoni.
   Artikolu 2
   Din id-Deċiżjoni għandha tidħol fis-seħħ fil-jum tal-adozzjoni tagħha.
   
      Magħmul fi Brussell, it-13 ta’ Mejju 2011.
      
         
            Għall-Kunsill
         
         
            Il-President
         
         MARTONYI J.